ตลท.โรดโชว์ญี่ปุ่นขยายฐานผู้ลงทุน
ตลาดหลักทรัพย์ฯ เผยผลสำเร็จโรดโชว์ญี่ปุ่นมีกองทุนต่างชาติกว่า 32 ราย สนใจร่วมฟังข้อมูลของบริษัทจดทะเบียนไทยที่มีศักยภาพ
29 ต.ค. 2565

ตลาดหลักทรัพย์ฯ เผยผลสำเร็จโรดโชว์ญี่ปุ่นมีกองทุนต่างชาติกว่า 32 ราย สนใจร่วมฟังข้อมูลของบริษัทจดทะเบียนไทยที่มีศักยภาพ
นายภากร ปีตธวัชชัย รองผู้จัดการ สายงานวางแผนกลยุทธ์องค์กรและการเงิน ตลาดหลักทรัพย์แห่งประเทศไทย (ตลท.) กล่าวว่า ตลาดหลักทรัพย์ฯ ได้ร่วมกับบริษัทหลักทรัพย์ โนมูระ พัฒนสิน จัดงาน "The SET &amp; Nomura Japan Roadshow" ณ ประเทศญี่ปุ่น เมื่อ 4-5 กรกฎาคมที่ผ่านมา โดยนำบริษัทจดทะเบียนไทยรวม 10 บริษัทจาก 4 กลุ่มอุตสาหกรรม เข้าร่วมให้ข้อมูลแก่ผู้จัดการกองทุนจำนวนกว่า 32 คน จาก 17 กองทุน ซึ่งตลอดการจัดงานทั้ง 2 วัน มีการนำเสนอข้อมูลและการประชุมกลุ่มย่อยกว่า 73 ครั้ง 
“การไปโรดโชว์ครั้งนี้ ได้มีโอกาสพบกับผู้บริหารกองทุนชั้นนำของญี่ปุ่นที่เข้าร่วมงาน เพื่อรับฟังข้อมูลเกี่ยวกับภาพรวมเศรษฐกิจไทยและภาวะการลงทุนของประเทศไทย  รวมถึงผลิตภัณฑ์ใหม่ๆ  ของตลาดหลักทรัพย์ฯที่เกี่ยวกับ Infrastructure Fund และ Holding company  ส่วนบริษัทจดทะเบียนได้มีโอกาสให้ข้อมูลโดยตรงกับผู้ลงทุนสถาบันในรูปแบบของการประชุม 1-on-1 ในขณะเดียวกัน ตลาดหลักทรัพย์ฯ ได้นำเสนอข้อมูลแก่พนักงานการตลาดของผู้ลงทุนรายย่อยของโนมูระกว่า 100 ราย เพื่อส่งเสริมการขยายฐานผู้ลงทุนรายย่อยญี่ปุ่นที่มีศักยภาพและสนใจการลงทุนในไทย ทั้งยังได้รับฟังความคิดเห็นและมุมมองของผู้ลงทุนญี่ปุ่นเกี่ยวกับการลงทุนในตลาดทุนไทย รวมทั้งปัญหาและอุปสรรคในการลงทุน เพื่อจะได้นำไปดำเนินการขยายผลและส่งเสริมให้ผู้ลงทุนญี่ปุ่นลงทุนในตลาดทุนไทยมากยิ่งขึ้น" นายภากรกล่าว
นายชินอิจิ มิซูโน กรรมการอำนวยการ บริษัทหลักทรัพย์ โนมูระ พัฒนสิน กล่าวว่า การจัดงานครั้งนี้นอกจากจะเป็นโอกาสอันดีที่ตลาดหลักทรัพย์ฯ และบริษัทจดทะเบียนไทยร่วมให้ข้อมูลโดยตรงแก่ผู้ลงทุนญี่ปุ่น ยังเป็นช่วงเวลาที่ดี เนื่องจากการนำเสนอข้อมูลโดยตรงนั้น จะช่วยสร้างความเชื่อมั่นและกระตุ้นให้ผู้ลงทุนญี่ปุ่นมีการลงทุนในไทยมากยิ่งขึ้น โดยเฉพาะในช่วงสภาวะตลาดโลกผันผวน
สำหรับบริษัทที่ร่วมให้ข้อมูลในครั้งนี้รวม 10 บริษัท ได้แก่ บมจ. เอเชีย เอวิเอชั่น  (AAV) บมจ. อมตะ คอร์ปอเรชัน (AMATA) บมจ. เบอร์ลี่ ยุคเกอร์ (BJC) บมจ. บีทีเอส กรุ๊ป โฮลดิ้งส์ (BTS) บมจ. ดิ เอราวัณ กรุ๊ป (ERW) บมจ. โฮม โปรดักส์ เซ็นเตอร์ (HMPRO) บมจ. น้ำตาลขอนแก่น (KSL) บมจ. ไทคอน อินดัสเทรียล คอนเน็คชั่น (TICON) บมจ. ไทยออยล์ (TOP) บมจ. น้ำประปาไทย (TTW) ซึ่งมีมูลค่าหลักทรัพย์ตามราคาตลาด (market capitalization) รวมกัน 384,718.35 ล้านบาท (ข้อมูล ณ  8  ก.ค. 2556)